รัฐบาลไทย-ข่าวทำเนียบรัฐบาล-กรมการจัดหางานชี้แจงประเด็นปัญหา IUU - ปัญหาแรงงานต่างด้าว
วันพุธที่ 31 มกราคม 2561
กรมการจัดหางานชี้แจงประเด็นปัญหา IUU - ปัญหาแรงงานต่างด้าว
อธิบดีกรมการจัดหางานชี้แจง ประเด็นปัญหา IUU (การขึ้นทะเบียน “บัตรชมพู”) และประเด็นปัญหาแรงงานต่างด้าว
วันที่ 24 มกราคม 2561 นายอนุรักษ์ ทศรัตน์ อธิบดีกรมการจัดหางาน กระทรวงแรงงาน ชี้แจงประเด็นปัญหา IUU (การขึ้นทะเบียน “บัตรชมพู”) และประเด็นปัญหาแรงงานต่างด้าว โดยมีสาระสําคัญ ว่า การขึ้นทะเบียนแรงงานต่างด้าวสัญชาติกัมพูชา ลาว เมียนมา ในปี 2557 นั้น มีวัตถุประสงค์เพื่อจัดระเบียบแรงงานที่อยู่และทํางานอย่างผิดกฎหมายให้เป็นแรงงานที่ถูกกฎหมาย สามารถได้รับการคุ้มครองดูแลตามกฎหมาย ขณะเดียวกันก็ให้แรงงานได้รับการรับรองสถานะจากประเทศต้นทางด้วย ส่วนกรณีการเปลี่ยนนายจ้างนั้น เดิมกําหนดให้เปลี่ยนนายจ้างได้ 5 กรณีคือ 1) นายจ้างเลิกจ้าง/นายจ้างเสียชีวิต 2) นายจ้างล้มละลาย 3) นายจ้างกระทําทารุณกรรมหรือทําร้ายร่างกายลูกจ้าง 4) นายจ้างไม่ปฏิบัติตามสัญญาจ้างหรือกฎหมายคุ้มครองแรงงาน 5) ลูกจ้างทํางานในสภาพการทํางานหรือสภาพแวดล้อมในการทํางานที่อาจทําให้ลูกจ้างได้รับอันตรายต่อชีวิต ร่างกาย จิตใจ หรือสุขภาพอนามัย แต่ในปัจจุบัน พระราชกําหนดการบริหารจัดการการทํางานของคนต่างด้าว พ.ศ.2560 กําหนดให้แรงงานต่างด้าวสามารถเปลี่ยนนายจ้างได้ โดยให้นายจ้างเก่าต้องแจ้งต่อนายทะเบียนภายในเจ็ดวันนับแต่วันที่แรงงานต่างด้าวออกจากงานไม่ว่าด้วยเหตุใด หากไม่แจ้งจะมีความผิดตามกฎหมาย
สําหรับประเด็นปัญหาแรงงานต่างด้าวแย่งอาชีพคนไทยนั้น อาชีพที่แรงงานต่างด้าวสัญชาติกัมพูชา ลาว เมียนมา สามารถทําได้มี 2 ตําแหน่งเท่านั้นคือ 1. กรรมกร 2. ผู้รับใช้ในบ้าน ทั้งนี้ อาชีพขายของหน้าร้าน หรือเร่ขายของ เช่น เข็นรถขายผลไม้ ขายอาหาร เป็นต้น แรงงานต่างด้าวฯ ไม่สามารถทําได้ เนื่องจากเป็นงานที่ห้ามคนต่างด้าวทํา อย่างไรก็ตาม กรมการจัดหางานได้มีการลงพื้นที่ตรวจสอบการทํางานของแรงงานต่างด้าว โดยได้กวดขัน จับกุมและดําเนินคดีแรงงานต่างด้าวที่กระทําผิดมาอย่างต่อเนื่องโดยตลอด ซึ่งในปีงบประมาณ 2560 ที่ผ่านมา ได้ตรวจสอบแรงงานต่างด้าวแย่งอาชีพคนไทยไปแล้วจํานวน 392 คน เป็นเมียนมา 365 คน ลาว 12 คน กัมพูชา 6 คน เวียดนาม 3 คน อินเดีย 4 คน และอื่น ๆ 2 คน นายจ้าง/สถานประกอบการจํานวน 301 แห่ง ดําเนินคดีแรงงานต่างด้าว 67 คน เป็น เมียนมา 59 คน ลาว 2 คน กัมพูชา 2 คน เวียดนาม 3 คน อินเดีย 1 คน นายจ้าง/สถานประกอบการ 19 แห่ง และในปี 2561 ตรวจสอบนายจ้าง/สถานประกอบการไปแล้วจํานวน 223 แห่ง แรงงานต่างด้าว 297 คน เป็นกัมพูชา 2 คน ลาว 8 คน เมียนมา 279 คน เวียดนาม 5 อินเดีย 1 คน และ อื่นๆ 2 คน ดําเนินคดี แรงงานต่างด้าว จํานวน 55 คน เป็นเมียนมา 44 คน ลาว 3 คน กัมพูชา 2 คน เวียดนาม 5 อินเดีย 1 คน นายจ้าง/สถานประกอบการ 9 แห่ง
สําหรับมาตรการที่ช่วยเหลือนายจ้างในการพิสูจน์สัญชาตินั้น ขอเรียนว่าการพิสูจน์สัญชาติเป็นการดําเนินการของประเทศต้นทาง 3 ประเทศ แต่อย่างไรก็ตาม กระทรวงแรงงานได้อํานวยความสะดวกให้กับนายจ้าง โดยประสานประเทศต้นทางเพื่อจัดตั้งศูนย์บริการเพื่อการทํางานของคนต่างด้าวในรูปแบบ OSS โดยสัญชาติเมียนมามี 9 ศูนย์ คือ 1. จังหวัดสมุทรสาคร 2 แห่ง 2. สมุทรปราการ 3. ตาก 4. เชียรงราย 5. เชียงใหม่ 6. นครสวรรค์ 7. ระนอง 8. สงขลา สัญชาติกัมพูชา 3 แห่ง คือ 1. กรุงเทพมหานคร 2. ระยอง 3. สงขลา และลาว 1 แห่งที่กรุงเทพมหานคร ซึ่งในแต่ละศูนย์จะมีการพิสูจน์สัญชาติโดยประเทศต้นทาง สํานักงานตรวจคนเข้าเมืองตรวจลงตรา (VISA) กระทรวงสาธารณสุข ตรวจสุขภาพ/ประกันสุขภาพ กระทรวงแรงงาน ออกใบอนุญาตทํางาน ทั้งนี้ ในแต่ละศูนย์ฯ สามารถดําเนินการพิสูจน์สัญชาติได้ 600-1,200 คน/วัน อย่างไรก็ตาม กระทรวงแรงงานมิได้นิ่งนอนใจ ได้จัดให้มี CEO ประจําศูนย์ทุกศูนย์ เพื่อจัดระบบคิว อํานวยความสะดวกในการดําเนินการขั้นตอนต่าง ๆ เพื่อให้สะดวกรวดเร็ว โดยไม่ต้องรอคิวนาน เพื่อลดค่าใช้จ่ายในการเดินทางมาดําเนินการ และขจัดปัญหาการเรียกรับหัวคิว ทั้งยังประสานทุกหน่วย รวมทั้งประเทศต้นทางเพื่อให้การพิสูจน์สัญชาติแล้วเสร็จภายในเดือนมีนาคม 2561
----------------------------